b"\n_START_ARTICLE_\nLhasa de Sela\n_START_SECTION_\nBiografija\n_START_PARAGRAPH_\nLhasa gim\xc4\x97 Big Indiano kaime Niujorko valstijoje. Jos t\xc4\x97vas meksikietis \xe2\x80\x93 ispan\xc5\xb3 kalbos d\xc4\x97stytojas Alex Sela, motina \xe2\x80\x93 libanie\xc4\x8di\xc5\xb3-\xc5\xbeyd\xc5\xb3-amerikie\xc4\x8di\xc5\xb3 kilm\xc4\x97s fotograf\xc4\x97 ir aktor\xc4\x97 Alexandra Karam. Savo pirmuosius de\xc5\xa1imt met\xc5\xb3 b\xc5\xabsimoji daininink\xc4\x97 praleido klajodama po JAV ir Meksik\xc4\x85 perdirbtu mokykliniu autobusu kartu su savo t\xc4\x97vais, broliais ir seserimis, kuriuos motina mok\xc4\x97 namuose._NEWLINE_Prad\xc4\x97jo dainuoti b\xc5\xabdama trylikos met\xc5\xb3 graik\xc5\xb3 kavin\xc4\x97je San Franciske. Sulaukusi devyniolikos met\xc5\xb3 persik\xc4\x97l\xc4\x97 \xc4\xaf Monreal\xc4\xaf ir penkerius metus dainavo baruose. Ten susipa\xc5\xbeino su Yves Desrosiers ir su juo bendradarbiaudama pareng\xc4\x97 med\xc5\xbeiag\xc4\x85, kuri v\xc4\x97liau buvo \xc4\xafra\xc5\xa1yta jos pirmajame albume La Llorona, i\xc5\xa1leistame 1997 m. \xc5\xa0\xc4\xaf album\xc4\x85 sudaro tradicini\xc5\xb3 Lotyn\xc5\xb3 Amerikos dain\xc5\xb3 ir originali\xc5\xb3 dain\xc5\xb3 derinys, jame jau\xc4\x8diama stipri Meksikos muzikos, klezmer muzikos, Ryt\xc5\xb3 Europos \xc4\x8digon\xc5\xb3 muzikos, Vidurio Ryt\xc5\xb3 muzikos ir alternatyvaus roko \xc4\xaftaka. Album\xc4\x85 i\xc5\xa1leido nepriklausoma Kanados \xc4\xafra\xc5\xa1\xc5\xb3 kompanija Audiogram Monrealyje. Jis susilauk\xc4\x97 didel\xc4\x97s s\xc4\x97km\xc4\x97s: Kanadoje ir Pranc\xc5\xabzijoje parduota daugiau kaip 400 t\xc5\xabkst. albumo egzempliori\xc5\xb3, 1997 m. Lhasa buvo apdovanota Kvebeko provincijos F\xc3\xa9lix'o prizu (\xe2\x80\x9eArtiste qu\xc3\xa9b\xc3\xa9cois \xe2\x80\x93 musique du monde\xe2\x80\x9c), o 1998 m. Kanados Juno prizu geriausiam world muzikos atlik\xc4\x97jui._NEWLINE_Po kelerius metus trukusi\xc5\xb3 koncertini\xc5\xb3 tur\xc5\xb3 Europoje ir \xc5\xa0iaur\xc4\x97s Amerikoje, Lhasa 1999 m. nutrauk\xc4\x97 daininink\xc4\x97s karjer\xc4\x85 ir persik\xc4\x97l\xc4\x97 \xc4\xaf Pranc\xc5\xabzij\xc4\x85, kur prisijung\xc4\x97 prie trij\xc5\xb3 savo seser\xc5\xb3, dirbusi\xc5\xb3 teatrinio cirko kompanijoje Pocheros. Galiausiai ji apsistojo Marselyje, kur v\xc4\x97l prad\xc4\x97jo kurti dainas, bendradarbiaudama su Vincent S\xc3\xa9gal ir Cyril Atef i\xc5\xa1 grup\xc4\x97s Bumcello. V\xc4\x97liau Lhasa gr\xc4\xaf\xc5\xbeo \xc4\xaf Monreal\xc4\xaf, kur bendradarbiaudama su perkusininku Fran\xc3\xa7ois Lalonde ir pianistu Jean Massicotte \xc4\xafra\xc5\xa1\xc4\x97 savo antr\xc4\x85j\xc4\xaf album\xc4\x85 The Living Road, i\xc5\xa1leist\xc4\x85 2003 m. Visos albumo La Llorona dainos buvo \xc4\xafdainuotos ispani\xc5\xa1kai, o The Living Road jau sudar\xc4\x97 dainos angl\xc5\xb3, pranc\xc5\xabz\xc5\xb3 ir ispan\xc5\xb3 kalbomis._NEWLINE_I\xc5\xa1leidus album\xc4\x85 The Living Road buvo surengtas dvejus metus truk\xc4\x99s koncertinis turas, kurio Lhasa ir jos grup\xc4\x97 pasirod\xc4\x97 septyniolikoje \xc5\xa1ali\xc5\xb3. Ji kaip vie\xc5\xa1nia dalyvavo \xc4\xafra\xc5\xa1ant grup\xc4\x97s Tindersticks kompozicij\xc4\x85 Sometimes It Hurts, \xc4\xaftraukt\xc4\x85 \xc4\xaf album\xc4\x85 Waiting for the Moon, o v\xc4\x97liau kartu su Tindersticks vokalistu Stuart Staples sudainavo duet\xc4\x85 kompozicijoje That Leaving Feeling, \xc4\xaftrauktoje \xc4\xaf grup\xc4\x97s album\xc4\x85 Leaving Songs. Kaip vie\xc5\xa1nia ji taip pat dalyvavo \xc4\xafra\xc5\xa1ant pranc\xc5\xabz\xc5\xb3 daininink\xc5\xb3 Arthur H ir J\xc3\xa9r\xc3\xb4me Mini\xc3\xa8re albumus, taip pat Pranc\xc5\xabzijos \xc4\x8digon\xc5\xb3 muzikos grup\xc4\x97s Bratsch album\xc4\x85. 2005 m. Lhasa buvo apdovanota BBC world muzikos prizu geriausiam Amerikos atlik\xc4\x97jui. Abiej\xc5\xb3 jos album\xc5\xb3 pardavimai pasaulio mastu pasiek\xc4\x97 beveik milijon\xc4\x85._NEWLINE_Lhasa De Sela tre\xc4\x8diasis albumas Lhasa buvo i\xc5\xa1leistas 2009 m. baland\xc5\xbeio m\xc4\x97n. Kanadoje ir Europoje. T\xc4\x85 pat\xc4\xaf m\xc4\x97nes\xc4\xaf jos bals\xc4\x85 buvo galima i\xc5\xa1girsti naujo Patrick Watson albumo Wooden Arms titulin\xc4\x97je kompozicijoje.\n_START_SECTION_\nMirtis\n_START_PARAGRAPH_\nPo 21 m\xc4\x97nes\xc4\xaf trukusios kovos su kr\xc5\xabties v\xc4\x97\xc5\xbeiu Lhasa mir\xc4\x97 2010 m. sausio 1 d. savo namuose Monrealyje, b\xc5\xabdama 37 met\xc5\xb3."